Murojaatlarni ko’rib chiqish tartibi va muddatlari

3. Murojaatlarni ko’rib chiqish tartibi va muddatlari
7. Murojaatlar, agar ular qo’yilgan masalalarni hal etish vakolat doirasiga kirmaydigan davlat organlariga yuborilgan bo’lsa yoki davlat organi rahbariyati tomonidan murojaatni quyi organ tomonidan ko’rib chiqishi maqsadga muvofiq deb topilsa, uzog’i bilan besh kunlik muddat ichida davlat organi rahbari yoki uning o’rinbosari tomonidan tegishli organlarga aloqa xati bilan yuboriladi va bu haqda jismoniy va yuridik shaxslarga yozma yoki elektron shaklda xabar qilinadi (ilova № 1).
8. Murojaatlarni ko’rib chiqish uchun boshqa davlat organlariga asossiz ravishda berish yoki qarori yoxud harakatlari (xarakatsizligi) ustidan shikoyat qilinayotgan davlat organlari yoki mansabdor shaxslarning, shu jumladan muassasalarning o’ziga jo’natish taqiqlanadi.
9. Murojaatlarda jinoyat haqida ma’lumot yaqqol ko’rinib turgan hollarda, mazkur murojaatlar zudlik bilan huquqni muhofaza qiluvchi organlarga yuboriladi.
Agarda murojaatni o’rganish davomida, jinoyat alomatlari aniqlangan taqdirda, murojaatning ushbu qismi tekshirish uchun huquqni muhofaza qiluvchi organlarga yuboriladi, qolgan qismi bo’yicha tekshirish davom ettiriladi.
10. Jismoniy shaxsning familiyasi (ismi, otasining ismi), uning yashash joyi to’g’risidagi ma’lumotlar yoki yuridik shaxsning to’liq nomi, uning joylashgan yeri (pochta manzili) to’g’risidagi ma’lumotlar ko’rsatilmagan yohud ular haqida yolg’on ma’lumotlar ko’rsatilgan, shuningdek imzo (elektron raqamli imzo) bilan tasdiqlanmagan murojaatlar anonim deb hisoblanadi. Bunday hollarda murojaatning anonim ekanligini tasdiqlovchi hujjatlar asosida ma’lumotnoma tuzilib, u bo’yicha ish yuritish tugatiladi.
Agar anonim murojaatlarda tayyorlanayotgan yoki sodir etilgan jinoyatlar haqida ma’lumotlar bo’lsa, ularning ishonchliligini tezkor yo’llar bilan aniqlash uchun tegishli huquqni muhofaza qiluvchi organlarga yuboriladi.
Murojaatlarni huquqni muhofaza qiluvchi organlarga tegishliligi bo’yicha yuborish masalasi davlat organlarining yuridik bo’limi bilan kelishilgan holda davlat organi rahbari tomonidan hal etiladi va amalga oshiriladi.
11. Viloyat hokimligi, davlat organlari hamda boshqa viloyat miqyosidagi davlat organlariga birinchi marta kelib tushgan murojaatlar agar ularni ushbu idoralarning quyi tizimida ko’rib chiqilganligi to’g’risida ma’lumotlar bo’lmasa, ularning rahbarlari yoki o’rinbosarlari tomonidan ko’rib chiqishlik uchun quyi idoralarga yuborilishi mumkin.
Birinchi marta kelib tushgan, ammo nazoratga olingan murojaatlar ko’rib chiqish uchun murojaat kelib tushgan davlat organlarining rahbarlari, o’rinbosarlari yoki boshqa mas’ul hodimlariga topshiriladi.
12. Ariza yoki shikoyat masalani mazmunan hal etishi shart bo’lgan davlat organiga kelib tushgan kundan e’tiboran o’n besh kun ichida, qo’shimcha o’rganish va (yoki) tekshirish, qo’shimcha hujjatlarni so’rab olish talab etilganda esa bir oygacha bo’lgan muddatda ko’rib chiqiladi.
Ariza va shikoyatlarni ko’rib chiqish uchun tekshirish o’tkazish, qo’shimcha materiallar so’rab olish yoxud boshqa chora-tadbirlar ko’rish zarur bo’lgan hollarda, ularni ko’rib chiqish muddatlari tegishli davlat organi rahbari tomonidan istisno tariqasida uzog’i bilan bir oyga uzaytirilishi mumkin, bu haqda murojaat etuvchiga xabar qilinadi.
Taklif davlat organiga kelib tushgan kundan e’tiboran bir oygacha bo’lgan muddatda ko’rib chiqiladi, qo’shimcha o’rganishni talab etadigan takliflar bundan mustasno, bu haqda taklifni kiritgan jismoniy yoki yuridik shaxsga o’n kunlik muddatda yozma shaklda xabar qilinadi.
13. Murojaatda muayyan davlat oragnining bir necha sohasiga oid masalalar bo’lsa, ijrochilar orasida birinchi bo’lib qayd etilgan soha rahbari yoki mutaxassisi mas’ul hisoblanadi. Mas’ul shaxs murojaatning nushalarini boshqa ijrochilarga topshirilishini, murojaat bo’yicha yagona topshiriq tayyorlanishini, murojaatga taalluqli hujjatlarni boshqa ijrochilardan olib, muallifga dastlabki yoki yakuniy javoblar yuborilishini ta’minlaydi.
14. Tekshirish jarayonida ariza muallifi tomonidan aynan bir masala yuzasidan berilgan qo’shimcha murojaat avvalgi murojaati bilan birgalikda ko’rib chiqiladi va natijasi bo’yicha yagona javob beriladi.
15. Agar murojaatni ko’rib chiqishda xo’jalik yurituvchi sub’ektlarning faoliyatini tekshirish, shu jumladan moliyaviy-xo’jalik faoliyatini tekshirish (taftish qilish) zarurati yuzaga kelsa, tekshirish qonun hujjatlariga muvofiq amalga oshiriladi.
16. Murojaatni ko’rib chiqqan mansabdor shaxs, ko’rib chiqish natijalari yuzasidan qabul qilingan qaror ijrosini nazorat kilishi, agar fuqaroga uning huquqlari, erkinliklari va qonuniy manfaatlari buzilishi natijasida moddiy zarar yoki ma’naviy ziyon yetkazilgan bo’lsa, qonunda belgilangan tartibda zararni qoplash yoki ma’naviy ziyonni kompensatsiya qilishga doir chora-tadbirlar ko’rishi shart.
17. Tekshirilayotgan yoki tekshirilishi tamomlangan murojaatning nushasi muallifning o’zi yoki boshqa organlardan kelib tushsa, bunday murojaat dublikat sifatida rasmiylashtirilib, nazorat ishiga qo’shiladi.
18. Jismoniy va yuridik shaxslar o’z murojaatlarini ular ko’rib chiqilgunga qadar va ko’rib chiqilayotgan vaqtda murojaat yuzasidan qaror qabul qilingunga qadar yozma yoxud elektron shaklda ariza berish orqali qaytarib olish xuquqiga ega.
|